
JAVASLATOK
A Nőjogi és Esélyegyenlőségi Bizottság felkéri a Foglalkoztatási és Szociális Bizottságot mint illetékes bizottságot, hogy állásfoglalásra irányuló indítványába foglalja bele az alábbi módosításokat:
1.	megjegyzi, hogy a válságok nem nemsemlegesek, és hogy az egymást követő különféle válságok, köztük a Covid19-világjárvány hatása, az Ukrajna elleni agresszív háború, az éghajlatváltozással összefüggő katasztrófák és a megélhetési és az energiaköltségek jelenlegi növekedése tovább súlyosbították az EU-n belüli társadalmi és nemi egyenlőtlenségeket, és hogy ezek negatívan érintették a gyermekeket és családjaikat az életkörülmények, a jövedelem és a foglalkoztatáshoz, az oktatáshoz és készségekhez, a lakhatáshoz, az alapvető árukhoz és szolgáltatásokhoz, valamint a gondozáshoz és a szociális szolgálatokhoz való hozzáférés, és ezzel az általános jóllét tekintetében;
2.	úgy véli, hogy az úgynevezett megszorító intézkedések (köztük a gyermekeknek és családoknak nyújtott szociális támogatás jelentős visszavágása, a munkanélküliség növekedése, a bizonytalan szerződések tömeges alkalmazása és az adók növelése) és a 2008–2013-as pénzügyi válságra válaszul végrehajtott költségvetési megszorítások növelték az egyenlőtlenségeket, és szerepet játszottak a gyermekek életkörülményeinek romlásában;
3.	kiemeli, hogy a jelenlegi megélhetési válság súlyosan veszélyezteti a nők megélhetését, egészségét és jóllétét, kockázatnak teszi ki őket és családjukat a lakhatáshoz való hozzáférés terén, korlátozza vásárlóerejüket és élelmezési képességüket, valamint növeli az energiaszegénységet, a társadalmi kirekesztést és az egyenlőtlenségeket; kiemeli, hogy az interszekcionális megkülönböztetéssel szembesülő nők és gyermekek további akadályokkal szembesülnek az alapvető szociális szolgáltatásokhoz való hozzáférés terén; hangsúlyozza, hogy különös figyelmet kell fordítani az e szolgáltatásokhoz való hozzáférés terén tapasztalható elfogultságok és tartós sztereotípiák hatásainak kezelésére, valamint a gyermekszegénységhez vezető szülői szegénység hatásainak kezelésére; hangsúlyozza, hogy a nők támogatását célzó intézkedésekbe való beruházás javítja gyermekeik életkörülményeit is; ezzel összefüggésben megjegyzi, hogy az egyedülálló szülőket nagyobb mértékben fenyegeti a válságok okozta szegénység kockázata, nagyobb eséllyel örökítik át a szegénységet több generáción keresztül, és az egyszülős családok 85%-ában nő a családfő; felhívja a tagállamokat, hogy támogassák az energia, a közlekedés és más alapvető áruk árának nyomon követésére irányuló intézkedéseket annak érdekében, hogy csökkentsék a megélhetési költségek emelkedésének a nőkre, a gyermekekre és családjaikra gyakorolt hatását;
4.	emlékeztet rá, hogy a Covid19-világjárvány kihívást jelentett a gyermekek, különösen a kiszolgáltatott helyzetben lévők számára a napi rutinjuk és szociális kapcsolataik megszakítása révén, és súlyosbította a nemek közötti meglévő egyenlőtlenségeket, különösen a nem fizetett ápolási-gondozási munka és a munka és a magánélet közötti egyensúlyhiány növekedése tekintetében, és kettős terhet rótt számos nőre, akiknek gyakran hosszabb műszakjuk volt a munkahelyükön és emellett nem hivatalos gondozást végeztek otthon[footnoteRef:1]; rámutat arra, hogy válság idején a nőket – különösen a munkaerőpiacon jelen lévőket – aránytalanul sújtják társadalmi-gazdasági körülményeik, amint az a Covid19-válság idején is történt, amikor a 15–24 éves nők 42%-a, a 25–39 éves nők 34%-a, a 40–54 év közöttiek és az 55 év felettiek 27–29%-a akarata ellenére nem tudott fizetett szakmai tevékenységet végezni[footnoteRef:2]; megjegyzi, hogy a terhek aránytalanul nagy részét a távmunkában dolgozó nők viselték, akiknek az élete még nehezebbé vált azzal, hogy munkájukat össze kellett egyeztetniük a gyermekneveléssel és a házimunkával; úgy véli, hogy a Covid19-válság következményei hatással voltak a munkanélküliségi rátákra a tagállamokban, különösen a nők esetében; ezért úgy véli, hogy a helyzet kezelése és a megoldások keresése során mindenképpen foglalkozni kell a női szegénység dimenziójával; kiemeli, hogy a Covid19-világjárványhoz hasonló válságok súlyosbították a meglévő egyenlőtlenségeket, többek között a szexuális és reproduktív egészséggel és jogokkal kapcsolatos szolgáltatásokat, vagy kritikus helyzethez vezettek a szexuális és reproduktív egészséghez és jogokhoz való hozzáférés terén; [1:  Az Európai Parlament 2022. július 5-i állásfoglalása a gondozással kapcsolatos közös európai fellépés felé történő elmozdulásról (HL C 47., 2023.2.7., 30. o.).]  [2:  Az Európai Parlament Közvélemény-figyelő Osztálya, „Eurobarométer gyorsjelentés 2022 – A nők a Covid19 idején”, 2022. március.] 

5.	rámutat arra, hogy az éghajlatváltozás aránytalanul sújtja a nőket, akik korlátozottabb képességekkel rendelkeznek ahhoz, hogy az éghajlati, a környezeti és a természeti katasztrófákra reagáljanak az erőforrásokhoz, az oktatáshoz, a munkalehetőségekhez való egyenlőtlen hozzáférésükből, valamint az uralkodó társadalmi és kulturális normákból és az interszekcionális megkülönböztetéssel kapcsolatos különböző tapasztalataikból adódóan[footnoteRef:3]; rámutat, hogy a klímaválság és annak hatásai már most súlyosbítják ezeket az egyenlőtlenségeket, és ez a jövőben is így lesz; [3:  Az Európai Parlament 2022. február 17-i állásfoglalása az Európai Unió prioritásairól az ENSZ nők helyzetével foglalkozó bizottságának 66. ülésszakára vonatkozóan (HL C 342., 2022.9.6., 276. o.).] 

6.	megjegyzi, hogy válság idején gyakran nem szentelnek kellő figyelmet a valóban egyenlő társadalom megvalósítására irányuló erőfeszítéseknek, köztük a nemek közötti egyenlőségre vonatkozó szakpolitikáknak; felhívja a tagállamokat, hogy részesítsék előnyben azokat a szakpolitikákat és beruházásokat, amelyek ellensúlyozzák az ilyen válságok gyermekekre, nőkre és családjaikra gyakorolt negatív hatásait, beleértve azokat is, amelyek biztosítják a magas színvonalú gondozási, oktatási, egészségügyi vagy lakhatási szolgáltatásokhoz való hozzáférést, és védik a nemi alapú erőszak áldozatait; hangsúlyozza annak fontosságát, hogy e problémák és azok különböző hatásainak elemzése, valamint a holisztikus és méltányos megoldások kidolgozása céljából módszeresen vegyék figyelembe a nemi dimenziót; tudomásul veszi a Covid19-világjárvány társadalmi-gazdasági hatásait és a nőkkel szembeni erőszak minden formájának ebből következő növekedését, amint azt több tagállam különböző jelentései is dokumentálták a Covid19-járvány miatti kijárási korlátozások alatt és után, amelyek a kapcsolati és a nemi alapú erőszak – többek között a fizikai, lelki és online erőszak – aggasztó növekedésére világítottak rá; rámutat, hogy a gyermekek is érintettek és veszélyben vannak; rámutat annak kockázatára, hogy egyes kiszolgáltatott csoportok – például a női menedékkérők és az LMBTQIA+ közösség – is erőszak áldozatává válnak; hangsúlyozza, hogy minden köz- és magánforrást meg kell erősíteni a gyermekekre, a fiatalokra, az idősekre és a fogyatékossággal élőkre kockázatot jelentő helyzetek kezelése érdekében, és támogatni kell a szegénység kockázatának kitett csoportokat; kéri az Európai Szociális Alap Plusz (ESZA+) megerősítését a szegénység és a társadalmi kirekesztés elleni küzdelem prioritásként való kezelése érdekében; hangsúlyozza, hogy a Polgárok, egyenlőség, jogok és értékek programon belül a DAPHNE ág keretében a nemi alapú erőszak megelőzésére és leküzdésére irányuló intézkedések finanszírozásának növelésére van szükség;
7.	megjegyzi, hogy ezen egyenlőtlenségek csökkentése és a társadalmi befogadás előmozdítása érdekében alapvető fontosságú a megkülönböztetés minden formájának felszámolása, az olyan hosszú távú politikák és szolgáltatások biztosítása, amelyek előmozdítják a tisztességes munkahelyekhez és a méltányos bérekhez való hozzáférést, megszüntetik a bér- és nyugdíjszakadékot, védelmet nyújtanak a szegénység és a társadalmi kirekesztés többszörös okaival szemben, elősegítik a szülők számára az esélyegyenlőséget és előmozdítják a munka és a magánélet egyensúlyát célzó intézkedéseket, köztük az egyenlő hozzáférést a megfizethető gyermekgondozási és tartós ápolás-gondozási létesítményekhez, valamint egyenlően megosztva a gondozási, háztartási és gyermekgondozási feladatokat a családokon belül a szülők között; rámutat, hogy a magas színvonalú és szakszerű gyermekgondozás keretében történő koragyermekkori nevelés nemcsak a szülők keresőtevékenységét teszi lehetővé, hanem a gyermek szociális és pszichológiai fejlődésére is jótékony hatással van; felszólítja a tagállamokat, hogy törekedjenek arra, hogy a WHO által meghatározottak szerint biztosítsák az egyetemes egészségügyi ellátást, és nyújtsanak terhesgondozást és gyermekágyi ellátást minden nő számára;
8.	emlékeztet az otthoni gondozási feladatok egyenlő megosztásának fontosságára, mivel ez lehetővé teszi a gondozási feladatokat ellátó nők jobb munkaerő-piaci képviseletét , valamint életkörülményeik és társadalmi integrációjuk javítását; megjegyzi, hogy a gondozási feladatok megosztásával kapcsolatos nemi sztereotípiák és normák nemcsak eltántorítják a férfiakat attól, hogy teljes mértékben részt vegyenek a szülőségben és a tágabb értelemben vett gondozásban, hanem károsak a nőkre és jóllétükre nézve is, és hátrányosak a szakmai előmenetelük szempontjából[footnoteRef:4]; megjegyzi, hogy a gondozási feladatokat ellátó személyeknek is joguk van rugalmas munkaidő-beosztást, például munkaidő-csökkentést, rugalmas munkaidőt és távmunkát kérni; hangsúlyozza, hogy a munka és a magánélet közötti megfelelő egyensúly megteremtésére irányuló intézkedések fontos szerepet játszanak az ápolási-gondozási feladatok nők és férfiak közötti egyenlő megosztásának biztosításában, valamint a jövedelmi és foglalkoztatási különbségek kezelésében; megjegyzi, hogy a munka és a magánélet közötti egyensúly megteremtése a magas színvonalú ápolási-gondozási szolgáltatások rendelkezésre állásától és hozzáférhetőségétől függ; [4:  Európai Bizottság, „Women’s situation in the labour market” (A nők helyzete a munkaerőpiacon), hozzáférés: 2023. október 2.] 

9.	emlékeztet rá, hogy 2021-ben az EU-27-ben a munkaerőpiacon kívül élő 25–49 éves nők 27,9%-a jelezte, hogy a gondozásra szoruló gyermekek vagy felnőttek gondozása volt a fő oka annak, hogy nem keres munkát[footnoteRef:5]; rámutat arra, hogy a nők foglalkoztatottságának növekedése hozzájárul az uniós népesség elöregedéséből adódó kihívások kezeléséhez és a tagállamok pénzügyi stabilitásának javításához is; emlékeztet arra, hogy a gondozás és a foglalkoztatás terén a nemek között fennálló egyenlőtlenségek nemek közötti nyugdíjszakadékot eredményezhetnek, és nagy különbségekhez vezethetnek az időskori szegénységi rátában; megjegyzi, hogy a gyermekes családokat jobban érinti a munkaerőpiachoz való hozzáférés hiánya és a jövedelmi egyenlőtlenségek; megjegyzi, hogy míg a gyermek nélküli férfiak és nők foglalkoztatási rátája közötti százalékos különbség 1%, addig a hat évnél fiatalabb gyermeket nevelők esetében ez az arány 21%, a háromgyermekesek esetében pedig 37%-ra emelkedik[footnoteRef:6]; úgy véli, hogy az egyszülős családok, különösen a gyermeküket egyedül nevelő anyák által vezetett családokat jobban fenyegeti a szegénység és a társadalmi kirekesztődés veszélye (42,1%, szemben két felnőttből és három vagy több gyerekből álló családok körében mért 29,6%-kal), ami a szegénység női problémává válása, a nőknek a bizonytalan foglalkoztatásban és a részidős munkákban való felülreprezentáltsága, a nők által a rosszul fizetett munkában eltöltött aránytalan mennyiségű idő, a nők szakmai pályafutásának a gyermekgondozás vagy más családtagok gondozása miatti megszakítása és a nemek közötti bérszakadék következménye[footnoteRef:7]; hangsúlyozza annak fontosságát, hogy a munka és a magánélet egyensúlyára irányuló jogszabályban felvázoltak szerint a szociális jogok európai pillérének részeként további intézkedéseket kell belefoglalni a javaslatba a szülők és a gondozók számára a megkülönböztetéssel és az elbocsátással szembeni védelem érdekében; arra ösztönöz, hogy a családi vonatkozású szabadságok és a rugalmas munkafeltételek használata a nemek szempontjából kiegyensúlyozottabb legyen; [5:  Eurostat, LFSA_IGAR adatbázistáblázat, „Nem, életkor és fő ok szerint – Fogyatékossággal élő felnőttek vagy gyermekek és egyéb családtagok gondozása vagy személyes okok – a 15 és 64 év közötti életkorú inaktív népesség”, legutóbbi frissítés: 2023. szeptember 14.]  [6:  Eurofound, „Living and working in Europe 2021” (Élet és munkavégzés Európában, 2021), Az Európai Unió Kiadóhivatala, Luxembourg, 2022. május 9., 73. o.]  [7:  Eurostat, „1 in 4 children in the EU at risk of poverty or social exclusion” (Minden negyedik gyermek az EU‑ban a szegénység vagy a társadalmi kirekesztés kockázatának van kitéve), 2021. október 28.] 

10.	felszólítja a tagállamokat, hogy hozzanak létre egy átfogó szabályrendszert, amely elutasítja azt a tartósan fennálló gyakorlatot, hogy az állásinterjúk során megkérdezik a nőket arról az eshetőségről, hogy terhesek lesznek-e, vagy hogy terhesek-e az állásra való jelentkezéskor; hangsúlyozza, hogy ez a munkahelyi zaklatás egyik formája, és elutasítja a dolgozó anyákra nehezedő nyomást;
11.	kiemeli a nők jelentős hozzájárulását a foglalkoztatás, a kultúra, az oktatás, a tudomány és a kutatás területén; elismeri a művészetekben és a kultúrában, valamint a mezőgazdasági és vidéki mikro- és kisvállalkozásokban foglalkoztatott nők életkörülményeinek súlyos romlását, amely a gazdasági és kulturális tevékenységekkel kapcsolatos befektetések és azok támogatásának hiányából ered;
12.	úgy véli, hogy a nők körében a férfiakhoz képest nagyobb a szegénység kockázata, és hogy a nők szegénysége elleni küzdelem nem csak saját jogán fontos, hanem a gyermekszegénység csökkentésére irányuló erőfeszítések szempontjából is létfontosságú; emlékeztet arra, hogy a menstruációs szegénység – amely a tisztasági termékekhez való korlátozott hozzáférést jelenti – körülbelül minden tizedik nőt érinti Európában; hangsúlyozza, hogy a szégyen, a kezeletlen menstruációs fájdalom és a diszkriminatív hagyományok az iskolából való lemorzsolódáshoz és alacsonyabb jelenléti arányhoz vezetnek a lányok esetében az iskolában és a nők esetében a munkahelyen; hangsúlyozza, hogy menstruációs higiénia és a gyermekágyi halálozások, mortalitás és a meddőség, a szexuális úton terjedő fertőzések/HIV, valamint a méhnyakrák közötti kapcsolatok megértése kiemelt fontosságú az egészségügyi egyenlőtlenségek megszüntetésében, valamint támogathatja a korai felismerést és életeket menthet; megjegyzi, hogy 2021-ben az EU-ban a (18 év alatti) gyermekek 24,4%-a (19,8 millió gyermek) volt kitéve a szegénység vagy a társadalmi kirekesztődés kockázatának; megjegyzi, hogy ez az arány egyes országokban meghaladja a 30%-ot; úgy véli, hogy azok a gyermekek, akik szegénységben nőnek fel, nehezebben tudnak érvényesülni az iskolában, egészségesek maradni, és életük későbbi szakaszában teljes mértékben kiaknázni a bennük rejlő lehetőségeket; megjegyzi, hogy a gyermekek korai éveiben az egyéni képességekbe történő szociális beruházás különösen előnyös a hátrányos helyzetű gyermekek számára; úgy véli, hogy az ENSZ Gyermekjogi Egyezménye értelmében, amelyet mindegyik tagállam aláírt, minden gyermek számára biztosítani kell az oktatáshoz, az egészségügyi ellátáshoz, a lakhatáshoz és a védelemhez, a pihenéshez és a szabadidőhöz, a kiegyensúlyozott étrendhez, valamint az őket érintő döntéshozatalban történő részvételhez, és a családon belüli gondoskodáshoz való jogot;
13.	üdvözli az európai gondozási stratégiát és a koragyermekkori nevelésre és gondozásra vonatkozó barcelonai célok felülvizsgálatát, amelyek a nők munkaerőpiaci részvételének fő mozgatórugói; rámutat az ilyen magas színvonalú koragyermekkori nevelés és gondozás fontosságára a gyermekeket és családjaikat érintő egyenlőtlenségek és társadalmi hátrányok elleni küzdelemben[footnoteRef:8]; kéri, hogy dolgozzanak ki szakpolitikákat, programokat és ajánlásokat, valamint európai szintű beruházásokat annak érdekében, hogy a gondozást társadalmunk jogaként és gerinceként ismerjék el; kiemeli, hogy ezeknek integrált, holisztikus és egész életen át tartó megközelítést kell alkalmazniuk a gondozás terén, a nők és férfiak körében egyaránt növelniük kell a munka vonzerejét az ápolási-gondozási ágazatban, valamint kezelnie kell a hátrányos megkülönböztetést és a nemek közötti egyenlőtlenségeket az ágazatban; hangsúlyozza azonban, hogy a tartós ápolást-gondozást és gyermekgondozást nyújtó meglévő infrastruktúra minősége és száma elégtelen, különösen a koragyermekkorban;  [8:  2021-ben az EU-27-ben a munkaerőpiacon kívül élő 25–49 éves nők 27,9%-a jelezte, hogy a gondozásra szoruló gyermekek vagy felnőttek gondozása volt a fő oka annak, hogy nem keres munkát (Eurostat 2021. évi munkaerő-felmérés).] 

14.	emlékeztet a 2030-ra vonatkozó barcelonai célok fontosságára, amelyek céljai között szerepel, hogy a három év alatti gyermekek legalább 50%-a, valamint a hároméves kor és a kötelező általános iskolai oktatás megkezdésére előírt életkor között a gyermekek legalább 96%-a részt vegyen a koragyermekkori nevelésben és gondozásban; hangsúlyozza, hogy a nők központi szerepet töltenek be a közszféra olyan alapvető területein, mint a szociális szolgáltatások, a gondozás, az oktatás és az egészségügy, amelyek összetartják gazdaságunkat és társadalmunkat, de amelyeket válság idején gyakran elsőként érik a megszorítások; úgy véli, hogy a koragyermekkori oktatás és gondozás döntő hatást gyakorol a gyermekek kognitív fejlődésére, mivel a gyermekekben az első öt életév folyamán kulcsfontosságú képességek fejlődnek ki, és mivel a magas színvonalú oktatáshoz való hozzáférés megteremti az alapjait az életben elért későbbi sikereknek az oktatás, a jóllét, a foglalkoztathatóság és a társadalmi integráció terén, és jelentős hatással van az önbecsülésre; úgy véli, hogy a gyermekgondozás és az iskola előtti nevelés jelentős szerepet játszik a szegénység kockázatának kitett gyermekek társadalmi-gazdasági helyzetének kompenzálásában és a szülők, különösen az anyák munkaerőpiaci integrációjának elősegítésében; úgy véli, hogy az inkluzív oktatás a tanulási, kulturális és közösségi értékek tekintetében a tanulók széles körét célozza meg; megjegyzi, hogy az eltérő oktatási háttérrel rendelkező gyermekek körében nőttek a tanulmányi különbségek; ajánlja, hogy a tagállamok biztosítsák minden gyermek számára az inkluzív és magas színvonalú, formális vagy informális, állami vagy magánoktatáshoz való egyetemes hozzáférést minden életkorban, elősegítve érzelmi, szociális, kognitív és fizikai fejlődésüket, védve a gyermekek jóllétét, és biztosítsák, hogy minden gyermek részesülhessen az inkluzív, magas színvonalú oktatásban, és ezáltal maximalizálják az oktatási rendszerek hatását az esélyegyenlőség előmozdítása és a kirekesztődés körforgásának megtörése terén;
15.	javasolja, hogy a tagállamok nyújtsanak a kultúrához, sporthoz és szabadidőhöz, valamint a szabad térhez és az egészséges környezethez való hozzáféréshez fűződő jog biztosításához szükséges támogatást valamennyi gyermek számára, középpontba helyezve a szegénységben élő gyermekek, a távoli és hátrányos helyzetű területeken, illetve fogyatékkal élő, a nemzetiségi, etnikai, vallási, nyelvi és migráns kisebbségekhez tartozó gyermekek, az állampolgárságuktól függetlenül az EU-n belül mozgó gyermekek és a hátrahagyott gyermekek számára az egyenlő hozzáférés és a jó minőségű szolgáltatások biztosítását; emlékeztet a szabadidőhöz, valamint a játékban és szabadidős tevékenységekben való részvételhez való jogra, amit az ENSZ Gyermekjogi Egyezménye is rögzít;
16.	hangsúlyozza, hogy a nemek közötti bér- és nyugdíjszakadék kezelése pozitív hatással van a szegénység csökkentésére és a társadalmi befogadásra, és elengedhetetlen a nemek közötti egyenlőség megvalósításához; hangsúlyozza, hogy a széles körben elérhető, magas színvonalú gyermekgondozási, szociális gondozási és háztartási szolgáltatások alapvető fontosságúak, mivel ezek hiánya vagy korlátozott hozzáférhetősége azt eredményezi, hogy a nők csökkentik vagy abbahagyják a munkaerőpiacon való részvételüket a nem fizetett gondozási feladatok ellátása érdekében; kéri a bérek átláthatóságáról szóló irányelv[footnoteRef:9] ambiciózus végrehajtását, és egyedi intézkedéseket szorgalmaz a bizonytalan munkahelyek, a dolgozói szegénység, a munkaerőpiac horizontális és vertikális szegregációja és a főként nők által végzett, újra értékelést és tisztességes fizetést megkívánó munka alulértékelése elleni küzdelem érdekében; [9:  Az Európai Parlament és a Tanács (EU) 2023/970 irányelve (2023. május 10.) a férfiak és nők egyenlő vagy egyenlő értékű munkáért járó egyenlő díjazása elve alkalmazásának a bérek átláthatósága és végrehajtási mechanizmusok révén történő megerősítéséről (HL L 132., 2023.5.17., 21. o.).] 

17.	megjegyzi, hogy a családok fontos szerepet játszanak a válsághelyzetekben; rámutat a megfelelő gyermekgondozási, szociális gondozási és háztartási szolgáltatások fontosságára az egyedülálló szülők, különösen a nők számára, mivel a Covid19-válság aránytalanul nagy mértékben érintette az egyedülálló anyákat, akik kiszolgáltatottak rokonaik gondozási szükségleteivel szemben, így kevésbé állnak rendelkezésre a szakmai tevékenységekre[footnoteRef:10]; felszólítja a Bizottságot és a tagállamokat a gyermekgarancia ambiciózus végrehajtására és megerősítésére annak biztosítása érdekében, hogy az EU-ban minden gyermek, köztük a távoli térségekben élők is ingyenesen hozzáférjenek az egészséges étkezéshez, a megfelelő lakhatáshoz, az egészségügyi ellátáshoz, az oktatáshoz, a gondozáshoz és a szabadidős tevékenységekhez; emlékeztet annak fontosságára, hogy a gyermekek jogait minden olyan belső és külső uniós politikában, (jogalkotási és nem jogalkotási) fellépésben és programban érvényesíteni kell, amelyek közvetlenül vagy közvetve érinthetik a gyermekeket, biztosítva a következetességet és a koherenciát; hangsúlyozza a gyermekgaranciáról szóló ajánlás[footnoteRef:11] végrehajtásának fontosságát; [10:  Eurofound, „Gazdasági és társadalmi egyenlőtlenségek Európában a Covid19-világjárványt követően”, az Európai Unió Kiadóhivatala, Luxembourg, 2023. január 24.]  [11:  A Tanács (EU) 2021/1004 ajánlása (2021. június 14.) az európai gyermekgarancia létrehozásáról (HL L 223., 2021.6.22., 14. o.).] 

18.	hangsúlyozza, hogy Európában minden ötödik gyermek a szexuális erőszak valamilyen formájának áldozata, hogy a bántalmazások többsége feltételezett bizalmi keretek között történik, és hogy a gyermekek teszik ki az emberkereskedelem áldozatainak mintegy negyedét, akiknek többsége lány, és akik nagyrészt szexuális kizsákmányolás áldozataivá válnak[footnoteRef:12]; megjegyzi, hogy a fiatal menedékkérő nők nemi alapú erőszakkal szembesülnek; elítéli a gyermekekkel szembeni erőszak, bántalmazás, kizsákmányolás és elhanyagolás minden formáját; sürgeti a tagállamokat, hogy dolgozzanak ki és alkalmazzanak integrált megelőzési és gyermekvédelmi rendszereket az erőszak, a bántalmazás, a kizsákmányolás és a gondatlanság felszámolása érdekében, bevonva az iskolákat és az egészségügyi rendszereket, köztük az közszolgáltatásokat is, hogy gyors reagálási feltételeket teremtsenek, védelmet nyújtó környezetet biztosítsanak, és segítsenek a gyermekek felkészítésében; hangsúlyozza, hogy minden gyermeknek joga van ahhoz, hogy védelmet élvezzen a bántalmazással, az erőszakkal és az elhanyagolással szemben. [12:  A Bizottság 2021. március 24-i közleménye az EU gyermekjogi stratégiájáról (COM(2021)0142).] 

19.	rámutat a lányok és nők oktatásának és szerepvállalásának fontosságára, amely a nemek közötti egyenlőtlenségek és a társadalmi kirekesztés csökkentésének egyik tényezője; ezzel összefüggésben hangsúlyozza az olyan iskolai programok fontosságát, amelyek kritikusan ismertetik a sztereotípiákat és bemutatják azok lányokra és nőkre, de egyúttal fiúkra és férfiakra gyakorolt negatív hatásait is azzal a céllal, hogy megtörjék azokat; javasolja, hogy a tagállamok biztosítsák, hogy minden gyermek minden életkorban hozzáférjen az inkluzív, formális és nem formális, és minőségi oktatáshoz; hangsúlyozza, hogy a minden gyermek számára elérhető átfogó szexuális oktatás alapvető fontosságú intézkedés az egyenlőtlenségek megszüntetése és az erőszakmentes társadalom elérése érdekében végzett munka szempontjából, mivel ez megkérdőjelezi a káros nemi sztereotípiákat, valamint előmozdítja a sokféleséget, a testi autonómiát és a fizikai és érzelmi sértetlenséget;
20.	elismeri az iskolák létfontosságú szerepét abban, hogy biztosítják a napi tápláló étkezést (sok esetben az egyetlen étkezés), és az iskola falain kívül is előmozdítják táplálkozási nevelést; sürgeti a tagállamokat, hogy a kötelező oktatás minden szintjén biztosítsanak legalább egy jó minőségű, ingyenes étkezést;
21.	elengedhetetlennek tartja, hogy a tagállamok olyan politikákat dolgozzanak ki, amelyek fellépnek a gyermekmunka elterjedtségével szemben az EU-ban; ebben az értelemben hangsúlyozza a Nemzetközi Munkaügyi szervezet (ILO) ajánlásait, amelyek kiemelik, hogy ki kell terjeszteni a gyermekek és családjaik számára nyújtott szociális védelmet a gyermekmunkát állandósító szegénység és bizonytalanság enyhítése érdekében, többek között a következők révén: annak biztosítása, hogy minden gyermek születését nyilvántartásba vegyék, hogy a gyermekek jogi személyazonossággal rendelkezzenek, és születésüktől kezdve élvezhessék jogaikat; a méltányos bért biztosító tisztességes munka előmozdítása, különös tekintettel az informális gazdaságban dolgozókra; a megfelelő vidéki életmód előmozdítása, többek között a gazdasági diverzifikáció támogatása, az infrastruktúrába és szolgáltatásokba való beruházás, valamint a növénytermesztés védelmének és tervezésének kiterjesztése révén, különösen a családi gazdaságokban, ahol részben továbbra is a háztartás egészétől függ a mezőgazdasági folyamatok ellátása; annak biztosítása, hogy legyenek gyermekeket védő jogszabályok, amelyeket az alkalmazásukhoz szükséges állami eszközök támogatnak; valamint a nemekkel és a megkülönböztetéssel kapcsolatos kérdések kezelése, amelyek növelik a gyermekmunka kockázatát, különösen a lányok esetében, a fizetetlen háztartási munkával összefüggésben;
22.	megjegyzi, hogy az eltérő hátterű gyermekek, például migránsok, menekültek, menedékkérők, valamint okmányokkal nem rendelkező és kísérő nélküli gyermekek a szegénység által leginkább sújtott gyermekek közé tartoznak; megjegyzi, hogy az egyszülős családokban élő gyermekek, a hátrányos helyzetű nagycsaládokban élő gyermekek, a fogyatékossággal élő gyermekek és az etnikai kisebbségekhez tartozó gyermekek is ki vannak téve a szegénység kockázatának[footnoteRef:13]; rámutat arra, hogy a legszegényebb és legkiszolgáltatottabb gyermekek egészségügyhöz és oktatáshoz való hozzáférése terén egyenlőtlenségek vannak; hangsúlyozza, hogy a színvonalas oktatáshoz való hozzáférés terén a leghátrányosabb helyzetűek közé tartoznak a roma gyermekek és a becslések szerint 11 millió fogyatékossággal élő gyermek; megjegyzi, hogy míg a roma gyermekek Európában nagyobb valószínűséggel morzsolódnak le az iskolából, akár az általános, akár a középiskolában, anélkül, hogy elsajátítanák az alapvető készségeket, addig a fogyatékossággal élő gyermekek összességében kirekesztettek maradnak az iskolából és a jó minőségű tanulásból[footnoteRef:14]; hangsúlyozza, hogy a Global Women´s Health Index szerint az elmúlt 12 hónapban az EU-ban a nők 44%-át nem tesztelték a nők számára kritikus négy betegség egyikére sem; megjegyzi, hogy a nemek közötti egyenlőtlenség akadályozza a nőket és lányokat abban, hogy hozzáférjenek az egészségügyi információkhoz és a kritikus szolgáltatásokhoz; hangsúlyozza, hogy csökkenteni kell a nők egészségügyi ellátás terén fennálló egyenlőtlenségeit; felszólítja a Bizottságot és a tagállamokat, hogy a nemzeti roma stratégiákban helyezzék előtérbe a gyermekek jogait, és biztosítsák, hogy a roma gyermekek egyenlő mértékben hozzáférjenek az alapvető szolgáltatásokhoz, különös tekintettel a koragyermekkori nevelésre és gondozásra, az általános és középfokú oktatásra, az egészségügyi ellátásra, a táplálkozásra és a megfelelő lakhatásra; megjegyzi, hogy a megkülönböztetés többféle formájával szembesülő lányok esetében a jogaikhoz való hozzáférés és a szegénység leküzdése előtt álló akadályok még összetettebbek; megjegyzi, hogy emiatt valószínűleg figyelmen kívül hagyják őket a kiszolgáltatott csoportok szükségleteinek kezelésére irányuló tervekben; kiemeli az állami és a magánoktatásba történő beruházások fontosságát, amelyek célzott tanítási módszereket és egyénre szabott megközelítést biztosítanak a kiszolgáltatottabb társadalmi csoportokhoz tartozó gyermekek számára, mint amilyenek például a kirekesztésnek kitett családok és közösségek; hangsúlyozza, hogy ennek a megközelítésnek magában kell foglalnia a tanárok, a szociális és oktatási szakemberek, a családok és a közösségek közötti együttműködést; felszólítja a Bizottságot és a tagállamokat, hogy a 2020–2030-as európai fogyatékosságügyi stratégiában érvényesítsék a gyermekek jogait, és támogassák a családokat, ugyanakkor fektessenek be a gyermekek és családjaik önrendelkezésének elősegítésébe és az önálló élethez való jogukba; [13:  Save the Children, „Over 200,000 more children are at risk of poverty in the European Union: Save the Children report”, Több mint 200 000-re több gyermeket érint a szegénység kockázata az Európai Unióban: a Save the Children jelentése, 2023. március 7.]  [14:  Az UNICEF Európával és Közép-Ázsiával foglalkozó regionális irodája, „Situation of Children in Europe and Central Asia” (A gyermekek helyzete Európában és Közép-Ázsiában), 2023. január.] 

23.	emlékeztet arra, hogy Európában 9 millió (10 és 19 éves kor közötti) serdülő él mentális betegségekkel, és az esetek több mint felét szorongás és depresszió okozza; hangsúlyozza, hogy a nők és az LMBTQIA+ közösség tagjai körében a megkülönböztetés és a marginalizálódás miatt súlyosabb mentális zavarok tapasztalhatók[footnoteRef:15]; hangsúlyozza továbbá, hogy a kísérő nélküli gyermekek és a serdülő migránsok körében is magas a mentális egészségügyi zavarok előfordulása, mivel azok a körülmények, amelyekkel e gyermekek szembesülnek, jelentős hatással vannak a mentális egészségre; megjegyzi, hogy a Covid19-cel kapcsolatos korlátozások súlyosan korlátozták a gyermekek társadalmi lehetőségeit és interakcióit, széles körű fennakadásokat és a depresszió tüneteinek növekedését okozva, különösen a serdülő lányok esetében[footnoteRef:16]; megjegyzi, hogy az iskolák elősegítik a mentális egészséghez és a pszichoszociális támogatáshoz való hozzáférést; emlékeztet arra, hogy az Unicef olyan bevált stratégiákat emelt ki, mint a serdülők tudatosságát és a mindennapi élethez szükséges érzelmi készségeit erősítő programok végrehajtása, a mentális egészségügyi tanácsadási szolgáltatások integrálása az oktatásba, a tanárok és a személyzet képzése a diákok jóllétének erősítése érdekében, valamint biztonságos terek létrehozása a gyermekek számára, ahol megvitathatják és megoszthatják aggodalmaikat[footnoteRef:17]; hangsúlyozza, hogy a tagállamoknak megfelelő finanszírozást kell elkülöníteniük a mentális egészségügyi és pszichoszociális problémák kezelésére és a regionális infrastruktúrák javítására az ESZA+ és az Európai Regionális Fejlesztési Alap keretében, beleértve a kiszolgáltatott csoportoknak szóló célzott programokat is; [15:  UNICEF, „The Mental Health Burden Affecting Europe’s Children” (Az európai gyermekeket érintő mentális egészségügyi teher), 2021. október 4.]  [16:  Save the Children, „Guaranteeing Children’s Future – How COVID-19, cost-of-living and climate crises affect children in poverty and what governments in Europe need to do” (A gyermekek jövőjének biztosítása – Hogyan érinti a Covid19, a megélhetési költségek és az éghajlati válságok a szegénységben élő gyermekeket, és mit kell tenniük az európai kormányoknak), 2023. március.]  [17:  UNICEF, „The Mental Health Burden Affecting Europe’s Children” (Az európai gyermekeket érintő mentális egészségügyi teher), 2021. október 4.] 

24.	megjegyzi, hogy a nők egészségügyi egyenlőtlenségei szorosan kapcsolódnak a társadalmi-gazdasági helyzethez és a földrajzi régióhoz, és hogy alapvető fontosságú a nők életét és egészségét az élet különböző szakaszaiban meghatározó társadalmi és gazdasági tényezők figyelembevétele; rámutat arra, hogy valamennyi tagállamban hiányoznak a magas színvonalú, hozzáférhető, elérhető és megfizethető gondozási szolgáltatások, beleértve a vidéki térségeket is; rámutat, hogy a jogi, pénzügyi, gyakorlati, társadalmi és kulturális akadályok és korlátozások széles skálája miatt a szexuális és reproduktív egészség és jogok, köztük a biztonságos és legális abortusz az EU tagállamain belül és azok között is nagy eltéréseket mutat; emlékeztet arra, hogy a szexuális és reprodukciós egészség és jogok a nemek közötti egyenlőség előfeltételei;
25.	emlékeztet arra, hogy az agresszív háború elől menekülő ukrán női menekültek közül sokan különböző uniós és nem uniós országokban élnek, és figyelembe kell venni a gyermekgondozási szükségleteiket, de nemcsak a munkaerőpiachoz való hozzáférésük megkönnyítése érdekében, hanem a nyelvtanulásuk és gyermekeik társadalmi beilleszkedésének megkönnyítése érdekében is; kiemeli, hogy az ukrajnai háború gyengítette az egészségügyi ellátáshoz, többek között a szexuális és reprodukciós egészséggel és jogokkal kapcsolatos szolgáltatásokhoz való hozzáférést, és kritikus helyzethez vezetett a lakóhelyüket elhagyni kényszerült személyek szexuális és reprodukciós egészséggel és jogokkal kapcsolatos szükségleteinek kielégítése terén;
26.	felhívja a tagállamokat, hogy foglalkozzanak az ukrán menekült nők előtt álló kihívásokkal, mint például a nyelvi akadályok, a társadalmi elszigetelődés nagyobb valószínűsége és a korlátozott kapcsolati háló; megjegyzi, hogy az ukrán menekülteket még inkább veszélyeztetheti a szegénység és a társadalmi kirekesztődés kockázata; megjegyzi, hogy a gondozási kötelezettségek akadályozzák az ukrán nők (33%) munkavállalását, szemben az ukrán férfiakkal (9%); felhívja a tagállamokat, hogy kezeljék ezeket a kihívásokat azáltal, hogy célzott támogatást – például gyermekgondozási támogatást vagy járulékokat – kínálnak a gyermekgondozás számára[footnoteRef:18]; [18:  Gazdasági Együttműködési és Fejlesztési Szervezet, „What are the integration challenges of Ukrainian refugee women?” (Milyenek az ukrán menekült nők integrációs kihívásai?), 2023. május 30.] 

27.	hangsúlyozza, hogy a Save the Children[footnoteRef:19] jelentése szerint több gyermek él fegyveres konfliktusok által sújtott területeken, mint az elmúlt két évtizedben bármikor (különösen Afganisztánban, Jemenben, Dél-Szudánban, a Közép-afrikai Köztársaságban, a Kongói Demokratikus Köztársaságban, Szíriában, Irakban, Maliban, Nigériában és Szomáliában), és évente 100 000 csecsemő hal meg a konfliktusok következtében; emlékeztet arra, hogy 2017-ben 420 millió gyermek élt konfliktusok által sújtott területeken (a világ összes gyermekének 18%-a), ami 30 millióval több, mint az előző évben; [19:  Save the Children, „Stop the War on Children: Protecting children in 21st century conflict” (Állítsuk meg a gyermekek ellen folyó háborút: A gyermekek védelme a 21. századi konfliktusokban), 2019.] 

28.	felhívja a Bizottságot és a tagállamokat, hogy küzdjenek a strukturális megkülönböztetés ellen, és biztosítsanak mindenki számára korlátlan és megkülönböztetéstől mentes hozzáférést a munkaerőpiachoz, ami egyben javítja a gyermekek fejlődését, erősíti a társadalmi befogadást és a méltányosságot, és csökkenti a szegénységet; felhívja a Bizottságot és a tagállamokat, hogy terjesszenek elő egyedi intézkedéseket a menekültek és migránsok magas színvonalú foglalkoztatáshoz és állásbiztonsághoz való hozzáférésének előmozdítása érdekében; e tekintetben kiemeli a bérek átláthatóságáról és a minimálbérekről szóló európai irányelveket[footnoteRef:20], amelyek olyan további intézkedések, amelyek célja a nemek közötti bérszakadék megszüntetése; rámutat, hogy a méltányos javadalmazás hozzájárul a nők szegénységének fenntartható kezeléséhez; hangsúlyozza, hogy az uniós finanszírozás lehetővé teszi a nemzeti szintű támogatást és beruházásokat a gyermekszegénység elleni küzdelem és a társadalmi befogadás előmozdítása érdekében; [20:  Az Európai Parlament és a Tanács (EU) 2022/2041 irányelve (2022. október 19.) az Európai Unióban biztosítandó megfelelő minimálbérekről (HL L 275., 2022.10.25, 33. o.).] 

29.	felhívja a Bizottságot, hogy terjesszen elő egy olyan gazdaság felé való átállás előmozdítását célzó intézkedéseket és ajánlásokat, amely a gondozást helyezi az uniós és nemzeti politikák középpontjába, a minőségi gondozási szolgáltatásokhoz, például az oktatáshoz való időszerű és egyenlő hozzáféréssel, miközben hatékonyan használja fel az elérhető uniós eszközöket, és biztosítson megfelelő forrásokat ezen a területen; megismétli, hogy az ESZA+ mellett más uniós finanszírozási források is felhasználhatók közvetlenül vagy közvetve olyan programok finanszírozására, amelyek befolyásolják a gyermekek és családjaik életét, például az Európai Regionális Fejlesztési Alap és a leginkább rászoruló személyeket támogató európai segítségnyújtási alap;
30.	felkéri a Bizottságot és a tagállamokat, hogy hozzanak létre egy rendszert a szoptatás uniós szintű nyomon követésére a valóság megértése és a szoptatást támogató politikák megfogalmazásának elősegítése érdekében, összhangban a WHO ajánlásaival;
[bookmark: _GoBack]31.	szorgalmazza, hogy a nemek közötti esélyegyenlőség általános érvényesítésnek és a nemek közötti egyenlőség szempontját érvényesítő költségvetés-tervezésnek az elvei jelenjenek meg minden szakpolitikai területen, valamint amikor olyan intézkedéseket alakítanak ki, amelyek egy adott, a nőket és a lányokat érintő válságra adnak választ; hangsúlyozza ezért, hogy külön lebontott adatokat kell gyűjteni, és nemek közötti egyenlőséggel kapcsolatos szakértelmet és nemi szempontú hatásvizsgálatokat kell kidolgozni a nemi dimenzió teljes körű integrációjának biztosítása, valamint e politikák nőkre gyakorolt konkrét hatásainak jobb megértése és kezelése érdekében; kéri, hogy fogadjanak el a nemek közötti egyenlőségre irányuló intézkedéseket az erre a célra elkülönített forrásokkal, hogy kezeljék a nők sajátos szükségleteit a többszörös válság negatív hatásait követően, különösen a foglalkoztatás, a nemi alapú erőszak és a szexuális és reproduktív egészség és jogok területén, beleértve adott esetben a NextGenerationEU keretében és a 2021–2027 közötti időszakra vonatkozó többéves pénzügyi keretben rendelkezésre álló programokat és intézkedéseket is.

